Yhteisen vararahaston varainhoitoa koskevissa ohjeissa esitetään yleiset periaatteet, jotka ohjaavat prosessia (varojen strateginen allokaatio) sellaisen vertailuarvosalkun laatimiseksi, jolla voidaan ohjata yhteisen vararahaston koostumusta ja johon rahaston arvonkehitystä voidaan verrata. Tässä vertailuarvossa otetaan huomioon yhteisen vararahaston pitkän aikavälin riski-tuottoprofiili, ja sillä ohjataan sijoituspäätöksiä yhteisen vararahaston elinkaaren aikana. Vertailuarvo perustuu varojen strategiseen allokaatioon ja toimii maturiteettijakauman, omaisuusluokkien, luoton laadun ja duraation viiterakenteena, johon yhteisen vararahaston varojen arvonkehitystä verrataan säännöllisesti.

Strategisen vertailuarvon asettamiseksi toteutetussa erillisessä prosessissa varainhoitaja käytti varainhoitoa koskevissa ohjeissa ilmoitettuja sijoitustavoitteita (mm. pääoman säilyminen ja tarvittava likviditeetti, jotta takausvaateet voidaan kattaa täysimääräisesti ja viipymättä) ja yhteisen vararahaston rahavirta-aikataulua arvioidakseen yhteisen vararahaston salkun sijoitushorisonttia, jonka aikana tavoitteet olisi saavutettava, ja määrittääkseen yhteisen vararahaston sijoitussalkun riskinsietokyvyn näiden tavoitteiden ja sijoitushorisontin mukaisesti.

Tilinpitäjä hyväksyi tämän strategisen vertailuarvon syyskuussa 2020 hallintoelinten suorittaman arvioinnin jälkeen. Varojen strateginen allokaatio ja strateginen vertailuarvo on asetettu useaksi vuodeksi. Ne ohjaavat yhteisen vararahaston varojen hoitoa, kunnes vertailuarvoa päivitetään siinä tapauksessa, että markkinaolosuhteet muuttuvat merkittävästi tai yhteisen vararahaston pitkän aikavälin riski-tuotto-ominaisuudet muuttuvat.

4.Varojen taktinen allokaatio

Yhteisen vararahaston varojen strategisen allokaation ja strategisen vertailuarvon hyväksymisen jälkeen varainhoitaja kehitti varojen taktisen allokaation, jolla asetetaan tavoiteosuudet lyhyemmille sijoitushorisonteille (6–12 kuukautta) ohjaamaan sijoitusstrategian päivittäistä täytäntöönpanoa. Varojen taktisella allokaatiolla sisällytetään sijoituspäätöksiin nykyinen dynamiikka (mm. politiikan odotettu kehitys sekä perus-, arvo- ja teknisten tekijöiden näkymät), jotta salkussa voitaisiin paremmin ottaa huomioon muuttuvat markkinaolosuhteet. Varojen taktisen allokaation kehittäminen on jäsennelty prosessi. Siinä käytetään skenaarioanalyysiä epävarmuuden ja optimointitekniikoiden käsittelyyn, ja sen tavoitteena on rakentaa salkkuja, jotka ovat kestäviä erilaisissa markkinaolosuhteissa. Sijoitusrajoilla varmistetaan riskien vähentäminen ja yhdenmukaisuus pitkän aikavälin varojen strategisen allokaation kanssa. Vaikka varojen taktinen allokaatio muodostaa varsinaisen salkunhoidon lyhyen aikavälin viitearvon, se kalibroidaan säännöllisesti rahoitusmarkkinoilta tulevan kehittyvän tietovirran perusteella.

5.Tietotekniikka ja toiminnallinen rakenne

Yhdistetyn rahaston toiminta edellytti uusien tietotekniikka- ja kirjanpitoprosessien kehittämistä ja testaamista lyhyessä ajassa. Tässä työssä on keskitytty luomaan osakkeenomistajarekisteri. Tämän tietoteknisen ratkaisun avulla voidaan seurata transaktioita, osuuksien lukumäärää osakkeenomistajaa kohden ja yhteisen vararahaston varojen arvon kehitystä. Muu tietotekninen kehitys liittyi uusien tietoteknisten moduulien kehittämiseen sisään- ja ulosvirtausten hallitsemiseksi, omistajuuden seuraamiseksi ja raportoimiseksi sekä arvon määrittämiseksi kunkin kuukauden lopussa.

6.Likviditeetinhallinta ja rahavirrat

Ehdotuksella tehokkaiksi menettelyiksi, jotka liittyvät yhteisen vararahaston, Euroopan komission keskuskassan ja rahoitukseen osallistuvia välineitä edustavien hyväksyjäyksiköiden välisten rahavirtojen hallintaan, on kolme tavoitetta: varmistaa tehokas likviditeetin hallinta ja oikea-aikaiset maksut sekä pitää hallinnollinen rasite vähäisenä. Maksuvalmiuspuskurijärjestelmä, jossa kutakin osiota edustaa erillinen maksuvalmiuspuskuri, on yhdenmukainen yhteisen vararahaston varainhoitoa koskevien ohjeiden vaatimusten kanssa. Rahavirtojen tehokkaan hallinnan kannalta erilliset menettelyt, joilla määritellään maksuvalmiuspuskurin toiminta, sen täydentäminen ja takausvaateiden maksaminen, perustuvat pitkälti kolmen tärkeimmän vastapuolen eli yhteisen vararahaston salkun, komission keskuskassan ja talousarviotakuita ja muita ohjelmia täytäntöön panevien pääosastojen väliseen tiiviiseen koordinointiin.

7.Menettelykäsikirja ja osakkeenomistajien tietomuistio

Tilinpitäjä on varainhoitoasetuksen 212 artiklan 3 kohdan mukaisesti hyväksynyt yhteisen vararahaston toimia koskevan menettelykäsikirjan. Käsikirja on kattava ja helppokäyttöinen viiteasiakirja, jossa annetaan yleiskuva tärkeimmistä toimintaprosesseista. Se kattaa yhteisen vararahaston koko elinkaaren ja sisältää viittauksia hallinto- ja tilivelvollisuusjärjestelyihin, ja siinä selostetaan muun muassa likviditeettitarpeiden arviointi, takausvaateiden maksumenettelyt ja likviditeetin hallinta. Menettelykäsikirja perustuu varainhoitoa koskeviin ohjeisiin ja varainhoitoasetuksen säännöksiin, ja siihen on koottu varainhoitajan työ yhteisen vararahaston täytäntöönpanon valmistelemiseksi. Tämän yhteenvedon lisähyötynä on se, että siinä osoitetaan selkeästi toimien ja työnkulun keskinäiset riippuvuussuhteet ja sillä helpotetaan kaikkien toimijoiden koordinointia. Menettelykäsikirjan lisäksi ”osakkeenomistajien” (komission yksiköt, joiden politiikan välineet osallistuvat yhteisen vararahaston rahoittamiseen) kannalta olennaisimmat tiedot esitetään erillisessä osakkeenomistajien tietomuistiossa (Shareholder Information Memorandum). Osakkeenomistajien tietomuistiossa esitellään riskienhallintaa, kaupankäyntiä ja salkunhoitoa koskevat keskeiset näkökohdat ja selitetään kattavasti toimia, kuten sisäänvirtauksia tai takausvaateiden maksamista.